Бреза (филм од 1967)

„Бреза“ — југословенски филм од 1967 година, во режија на Анте Бабаја, кој е автор на сценариото, заедно со Божидар Виолиќ, засновано врз новелата на Славко Колар. Главните улоги ги толкуваат: Манца Кошир, Велимир Бата Живоиновиќ, Фабијан Шоваговиќ, Нела Ержишник, Стане Север, Мартин Сагнер, Драго Бахун, Хермина Пипиниќ и  Ангел Палашев. „Бреза“ е вториот игран филм на Анте Бабаја, а во сите анкети се вбројува меѓу најдобрите хрватски филмови. Директор на фотографијата е Томислав Пинтер, а автор на музиката е Анѓелко Клобучар. На Пулскиот филмски фестивал, филмот ја освоил „Бронзената арена“, додека Пинтер и Живојиновиќ биле наградени со „Златна арена“.HRT, Breza, hrvatski film (пристапено на 3.4.2021)

Синопсис
Убавата селска девојка Марица (ја игра Кошир) се мажи за шумарот Марко (го игра Живојиновиќ), кој е познат како селски заводник. И по свадбата, тој продолжува со своите љубовни авантури, а деновите ги минува во меаните. Кога Јаница се разболува, семејството на Марко одбива да повикаат лекар и набргу таа умира. Домашните се собираат крај неа и слават, се шегуваат, пијат и пеат весели песни, а само селскиот чудак (го игра Шоваговиќ) жали по неа и ги осудува присутните. Утредента, на патот до гробиштата и за време на погребот, Марко се сеќава на својот живот со Јаница: запознавањето со неа, свадбата, смртта на нивното бебе, грубиот однос на неговите родители кон неа итн. Истовремено, селскиот чудак се сеќава на својата голема љубов кон Марица, а по погребот, на нејзиниот гроб тој ја остава дрвената фигура на ангел која ја направил според нејзиниот лик. По погребот, утредента Марко заминува на свадба каде ја игра улогата на бајрактар. Вечерта, за време на свадбената прослава, тој се обидува да заведе една жена, но нејзиниот сопруг си неговите пријатели го претепуваат Марко. На патот кон дома, пијаниот Марко здогледува млада бреза, ја прегрнува и почнува да плаче, зашто таа го потсетува на мртвата сопруга, која отсекогаш ја споредувал со бреза.

 Наводи 

Категорија:Југословенски филмови
Категорија:Хрватски филмови
Категорија:Филмови на хрватски јазик
Категорија:Филмови од 1967 година
Категорија:Филмови на Анте Бабаја
Категорија:Филмови со Манца Кошир
Категорија:Филмови со Фабијан Шоваговиќ
Категорија:Филмови со Бата Живоиновиќ
Категорија:Филмови со Нела Ержишник
Категорија:Филмови со Стане Север
Категорија:Филмови со Мартин Сагнер
Категорија:Филмови со Драго Бахун
Категорија:Филмови со Ангел Палашев
Категорија:Филмови со Хермина Пипиниќ
Категорија:Филмови чие дејствие се одвива во Хрватска
Категорија:Филмови засновани на книги